C 152/98
MT
Il-Ġurnal Uffiċjali tal-Unjoni Ewropea
6.4.2022
Għalhekk, il-KESE minflok jemmen li dawn it-tipi ta’ attivitajiet ekonomiċi kontroversjali, li xorta jista’ jkollhom rwol utli matul il-perjodu ta’ tranżizzjoni, jistgħu possibbilment jiġu indirizzati aħjar b’mod separat mit-tassonomija tal-UE nnifisha.
Barra minn hekk, il-KESE għandu jikkunsidra li jieħu inizjattiva separata dwar din il-kwistjoni.
Il-KESE jappoġġja l-integrazzjoni tal-għanijiet ambjentali l-oħra kif ukoll l-espansjoni biex jiġu inklużi attivitajiet ekonomiċi bi prestazzjoni ambjentali medja u attivitajiet ekonomiċi li ma għandhom l-ebda impatt sinifikanti fuq is-sostenibbiltà ambjentali u dawk li jagħmlu ħsara sinifikanti lis-sostenibbiltà ambjentali.
Il-proposti għandhom jiġu ppreżentati malajr.
Sabiex tiżdied l-effettività tat-tassonomija u l-istandards, dawn għandhom iservu bħala bażi f’diversi oqsma.
Madankollu, huwa importanti li jiġu evitati lakuni għall-greenwashing.
1.5.
Il-KESE jilqa’ l-objettiv li l-aċċess għal finanzjament sostenibbli għandu jsir aktar faċli għal investituri żgħar u l-SMEs u jirrimarka l-importanza li jiġu żgurati kundizzjonijiet ta’ finanzjament ġusti.
Huwa jappoġġja wkoll il-passi biex jiġi estiż ir-rappurtar tas-sostenibbiltà, peress li l-politika korporattiva sostenibbli hija wkoll fl-interess tal-klijenti tal-SMEs u tas-soċjetà ċivili kollha kemm hi.
Ir-rekwiżiti ta’ rappurtar m’għandhomx jinvolvu riżorsi u spejjeż eċċessivi, iżda għandhom jikkontribwixxu b’mod effettiv għat-trasparenza sabiex tittejjeb l-effiċjenza tas-suq u b’hekk jiġi ffaċilitat aċċess aħjar għall-finanzjament.
Bħala parti minn baġit ekoloġiku, il-KESE jirrakkomanda li dan jintrabat ma’ regola tad-deheb futura għall-investiment.
1.6.
Il-miżuri msemmijin biex jappoġġjaw investiment soċjali kredibbli għadhom ferm ’il bogħod minn dak li huwa meħtieġ u għandhom jissaħħu wkoll.
L-enfasi fuq is-sostenibbiltà soċjali għandha tiżdied sabiex in-nies u d-dinja tax-xogħol ikunu fiċ-ċentru.
L-imsieħba soċjali u s-soċjetà ċivili għandhom ikunu involuti bis-sħiħ, u l-Pilastru Ewropew tad-Drittijiet Soċjali u l-Għanijiet ta’ Żvilupp Sostenibbli tan-NU għandhom iservu bħala bażi.
Tassonomija integrata li tħaddan għanijiet ambjentali u soċjali b’mod ugwali għandha l-potenzjal li ssir il-bażi siewja għal UE sostenibbli mil-lat ekonomiku, soċjali u ekoloġiku.
Bħala parti mill-obbligi ta’ żvelar relatati mas-sostenibbiltà, l-indikaturi tad-drittijiet tal-impjegati u tad-drittijiet tal-bniedem b’mod partikolari għandhom jiġu eżaminati bir-reqqa u mtejba.
1.7.
Jeħtieġ li jiġu kkunsidrati fatturi ta’ sostenibbiltà fil-ġestjoni tar-riskju tas-settur finanzjarju u l-provvista tal-kapital, li għandhom jiġu indirizzati permezz ta’ regolamentazzjoni u, fuq medda qasira ta’ żmien, anke fuq livell tekniku.
Il-KESE jirrakkomanda politika ta’ ekwità soda u li tħares ’il quddiem u valutazzjoni tar-riskju strettament ekonomika sabiex il-ponderazzjoni tar-riskju tkun ibbażata fuq ir-riskji reali ta’ stabbiltà.
Jeħtieġ li jitqiesu l-effetti tar-riskji għas-sostenibbiltà fuq il-banek u l-assigurazzjoni u anke fuq l-istabbiltà tas-settur finanzjarju kollu kemm hu.
Bħala parti mill-immappjar sistematiku tar-riskji ESG fil-klassifikazzjonijiet tal-kreditu, id-dibattitu dwar l-aġenzija tal-klassifikazzjoni tal-kreditu tal-UE għandu jitnieda mill-ġdid u b’hekk jiġi kkonsolidat ir-rwol ewlieni tal-UE fis-sostenibbiltà.
1.8.
Il-KESE jilqa’ l-passi meħudin biex jiżdied il-monitoraġġ tar-riskji sistemiċi li jirriżultaw mill-kriżi klimatika u jissuġġerixxi li l-oqsma kollha tas-settur finanzjarju jkunu koperti kemm jista’ jkun.
Wasal ukoll iż-żmien li finalment nikkunsidraw ir-riskji tas-sostenibbiltà soċjali, li qed jipperikolaw il-koeżjoni soċjali b’riżultat tad-distakki fid-distribuzzjoni li qed jiżdiedu.
Il-KESE jappoġġja wkoll li tiżdied in-natura obbligatorja tar-rappurtar dwar is-sostenibbiltà mill-istituzzjonijiet finanzjarji.
Fil-kuntest ta’ dmirijiet fiduċjarji u regolai ta’ intendenza, ma għandu jkun hemm l-ebda trasferiment sproporzjonat ta’ riskji bi skuża ta’ miżuri ekoloġiċi, u l-klassifikazzjoni ta’ investimenti mhux sostenibbli għandha tiġi adattata bir-reqqa.
1.9.
L-awtoritajiet superviżorji għandhom jingħataw mingħajr dewmien is-setgħat li bihom jindirizzaw il-greenwashing.
Definizzjoni għal dan tista’ tiffaċilitah.
Huwa utli wkoll li jiġi stabbilit qafas ta’ monitoraġġ biex jitkejjel il-progress tas-sistema finanzjarja tal-UE.
Il-KESE jappella biex is-soċjetà ċivili tiġi inkluża fil-valutazzjoni tal-allinjament tas-swieq finanzjarji mal-għanijiet tas-sostenibbiltà.
Fl-aħħar nett, għandha tiġi appoġġjata wkoll kooperazzjoni mtejba bejn l-awtoritajiet superviżorji u l-BĊE.
Is-soċjetà ċivili għandha tkun involuta fir-riċerka dwar is-sostenibbiltà fil-finanzi, li għandha tinkludi s-sostenibbiltà soċjali.
1.10.
Il-KESE jilqa’ l-fatt li l-Kummissjoni ser tippromovi kunsens ambizzjuż fil-fora internazzjonali, minħabba li s-swieq globali jeħtieġu kundizzjonijiet qafas rikonoxxuti fuq livell globali.
Il-kumpaniji Ewropej m’għandhomx jiffaċċjaw tant regolamenti differenti sal-punt li jsofru minn żvantaġġi kompetittivi serji.
Dan jinkludi wkoll li jkun hemm aċċess globali għal data li tippermetti li tiġi vvalutata s-sostenibbiltà tal-investimenti u regolamentazzjoni u superviżjoni adegwata tal-fornituri tad-data ESG.
Il-fatt li l-koordinazzjoni internazzjonali ssir bil-mod ma għandux iwassal għal dewmien fil-miżuri fil-livell tal-UE.
Bħala parti mill-approfondiment tal-ħidma tal-Pjattaforma Internazzjonali dwar il-Finanzi Sostenibbli, il-KESE jħeġġeġ lill-Kummissjoni biex taħdem lejn kooperazzjoni aktar mill-qrib mhux biss mas-settur privat, iżda wkoll mas-soċjetà ċivili.
Il-KESE jappella bil-qawwa biex is-sostenibbiltà soċjali tingħata wkoll kunsiderazzjoni akbar fil-livell internazzjonali, anke f’konformità mal-SDGs tan-NU.